b"\n_START_ARTICLE_\nMevl\xc3\xbct Erdin\xc3\xa7\n_START_SECTION_\nSeuraura\n_START_PARAGRAPH_\nErdin\xc3\xa7 aloitti jalkapalloilun aluksi Saint-Clauden junioriseurassa Serglodissa, kunnes siirtyi 13-vuotiaana Sochaux'n junioreihin. Viiden vuoden j\xc3\xa4lkeen 18-vuotias Erdin\xc3\xa7 nostettiin joukkueen edustukseen kaudella 2005\xe2\x80\x932006, jolloin h\xc3\xa4n pelasi yhteens\xc3\xa4 yhdeks\xc3\xa4n ottelua ja onnistui maalinteossa kahdesti. Seuraava kausi meni vaisusti Erdin\xc3\xa7in j\xc3\xa4\xc3\xa4ty\xc3\xa4 vaihtopenkin rooliin. H\xc3\xa4n oli siirty\xc3\xa4 Ligue 2:ssa pelanneeseen Clermont Footiin, mutta p\xc3\xa4\xc3\xa4ttikin tehd\xc3\xa4 kauden p\xc3\xa4\xc3\xa4tytty\xc3\xa4 viiden vuoden jatkosopimuksen Sochaux'n kanssa. Kausi 2007\xe2\x80\x932008 oli Erdin\xc3\xa7in l\xc3\xa4pimurto, kun h\xc3\xa4n teki 11 maalia Ranskan p\xc3\xa4\xc3\xa4sarjassa ja oli joukkueensa paras maalintekij\xc3\xa4 ja Ranskan p\xc3\xa4\xc3\xa4sarjan maalip\xc3\xb6rssin sijalla 13. My\xc3\xb6s seuraavalla kaudella Erdin\xc3\xa7 teki 11 maalia ja oli joukkueensa paras maalintekij\xc3\xa4._NEWLINE_Kes\xc3\xa4kuun lopulla 2009 Erdin\xc3\xa7 allekirjoitti nelj\xc3\xa4n vuoden sopimuksen Paris Saint-Germainin kanssa. Ensimm\xc3\xa4isell\xc3\xa4 kaudellaan Erdin\xc3\xa7 onnistui maalinteossa 15 kertaa ja oli Ranskan p\xc3\xa4\xc3\xa4sarjan maalitilaston kolmas. H\xc3\xa4n jatkoi hyvi\xc3\xa4 esityksi\xc3\xa4\xc3\xa4n my\xc3\xb6s kaudella 2010-2011 ja oli s\xc3\xa4\xc3\xa4nn\xc3\xb6llisesti PSG:n pelaavassa kokoonpanossa. Maalinteko tuotti kuitenkin edelliskautta enemm\xc3\xa4n vaikeuksia ja kaikkiaan h\xc3\xa4n osui 54 pelaamassaan ottelussa yhdeks\xc3\xa4n kertaa tolppien v\xc3\xa4liin. Suurimmat vaikeudet Erdin\xc3\xa7 koki europeleiss\xc3\xa4, joissa h\xc3\xa4n sai 10 pelaamassan ottelussa aikaan vain yhden maalin. Kes\xc3\xa4ll\xc3\xa4 2011 PSG hankki vahvistuksia hy\xc3\xb6kk\xc3\xa4ysp\xc3\xa4\xc3\xa4h\xc3\xa4n ja kilpailu peliajasta k\xc3\xa4vi entist\xc3\xa4 kovemmaksi. Syyskaudella 2011 Erdin\xc3\xa7 pelasi 11 liigaottelussa._NEWLINE_Syyskuussa 2013 Erdin\xc3\xa7 siirtyi 4-vuotisella sopimuksella Saint-\xc3\x89tiennen organisaatioon.\n_START_SECTION_\nMaajoukkueura\n_START_PARAGRAPH_\nErdin\xc3\xa7 pelasi ensimm\xc3\xa4isen maaottelunsa vuonna 2004 Ranskan alle 17-vuotiaiden maajoukkueessa. H\xc3\xa4n pelasi vuoden aikana yhteens\xc3\xa4 kahdeksan ottelua, joissa h\xc3\xa4n onnistui tekem\xc3\xa4\xc3\xa4n kolme maalia._NEWLINE_Vuodesta 2005 l\xc3\xa4htien Erdin\xc3\xa7 on edustanut vanhempiensa kotimaata Turkkia. H\xc3\xa4n pelasi aluksi Turkin nuorten maajoukkueissa vuosina 2005\xe2\x80\x932007 yhteens\xc3\xa4 17 ottelua, joissa h\xc3\xa4n teki kaksi maalia. _NEWLINE_Erdin\xc3\xa7 pelasi ensimm\xc3\xa4isen A-maajoukkuepelins\xc3\xa4 Turkin paidassa 26. maaliskuuta 2008 Valko-Ven\xc3\xa4j\xc3\xa4\xc3\xa4 vastaan. Ensimm\xc3\xa4isen maalinsa h\xc3\xa4n teki 11. lokakuuta 2008 Bosnia ja Hertsegovinaa vastaan pelatussa MM-karsintaottelussa. Vuoden 2008 EM-kilpailuissa h\xc3\xa4n pelasi yhdess\xc3\xa4 alkulohko-ottelussa ensimm\xc3\xa4isen puoliajan ja tuli v\xc3\xa4lier\xc3\xa4ottelussa Saksaa vastaan vaihtopelaajana kent\xc3\xa4lle 84. minuutilla. Kaikkiaan h\xc3\xa4n on pelannut 35 maaottelua ja tehnyt niiss\xc3\xa4 kahdeksan maalia vuosina 2008\xe2\x80\x932016."